Lis scjalis dal condomini a son vueidis, desertis e jo in cjalçuts par no fâ rumôr. Le lûs des scjalis e je di un zâl smamît, lis piastrelis a samein la schene di un coccodrillo.
Su… jù, su jù, trê su, trê jù… par cuatri voltis. Step.
…daûr di chel vâs alì e je une robe piçule… schifose, cuissà ce ca je? No vevi mai cjalât. Cumò che o soi a chi a fâ step, mi fermi.
O sgarfi cul dêt, cul comedon che mi ziruche indaûr pal schifo… odiu!
Un gnotulut muart. Al è sierât intun glimuç di polvar, cu lis alutis pleadis e i vogluts… brrr.
O resti par un toc a cjalâlu, fin che lu sburti innà… là!
E o fas dôs corsis une par sù une par jù a dute velocitât. Mi dismentei di lui. Step.
Su… jù, su jù, trê su, trê jù…. par cuatri voltis. Step
O torni jù, te jentrade, a fâ flessions sul tapêt. O cjali fûr pe puarte di veri. Fûr al è clâr come di dì. Si viodin i troncs di trê dai cuatri pins dal curtîl. Gnot di lune plene.
E aiar… e je une gnot ariose. Se o ves lis scarpis o larès a fâ une corse fûr.
Sì, cussì doman cualchidun al disarà… Nosere o ai viodût une matuce che e coreve in plene gnot aoôr dal condomini.
Su… jù, sù jù, trê sù, trê jù… par cuatri voltis. Step.
… Ma tal garage o ai un pâr di scarpis…
Magari o rivi dome fin te vigne sot dal cavalcavie a robâ un rap di ue. Dai!
Passant dongje dal vâs, mi scrufui a cjalâ il gnotul. Simpri li. Tal glimuç. Brrr.
O vierç le puarte e o fâs una corse discjapinele fin tal porton dal garage, o tiri su le sierande e mi met lis scarpis. O sieri e o cjamini fûr dal curtîl viers il cavalcavie.
Ce biele gnot. Al è dut un businâ di fueis tal aiaâr lizêr, le lune plene e samee une mascare d’arint. E corin i nui intor di jê e alore e côr ancje jê, come par scjampâ… cuissà parcè che il mont, a voltis, al àa bisugne di sedi cussì biel.
O stoi cjaminant pal troi infangât che al va jù te vigne di verduz, proprietât de aziende Rossit, che jo i mangji le ue e i bêf il vin.
O torni cuntun rap di mieç chilo in man che al è un spetacul, e mi sinti a mangjiâlu sul muret plui alt dal cavalcavie.
Di lontan al rive un grant businôr… al passe il treno de gnot par Vignesie. Cumò o sai che son lis trê. I finestrins a mostrin cualchi indistinte figure. Come simpri o pensi cuissà se une dì o cognossarai cualchidun tra chês figuris. L’aiar, spostât di colp, si bute sui pôi come par un grant pataf. Dopo, i pôi a sunin lis fueis par un biel toc.
E intant lis lûs da ferovie e deventin plui fuartis, il scûr si fâs plui scûr.
O torni. Le lune, brancade dai nui dut tun colp, e je sparide. Le gnot e je deventade cussì nere che e fas vignî i sgrisui. O côr cjase. O vierç le puarte e o impii le lûs das scjalis. La lûs smuarte su la schene dal coccodrillo. No viodevi la ore.
Ma ce arie, paure, che che o vevi li di fûr? Paure?
- Paure di ce? Stupiduta! - Mi dîs ancjemò il nono di Joannis, tal cjâf.
O met il pît sul prin scjalin e o sint un moviment sùpes scjalis.
- Odio! Ce isal? -
O fâs une corse par sù ma o rivi a viodi dome il svol di capot, di un mantel … o no sai ce, di un cheal è scjampât su le rampe parsore dal gno apartament.
No, no voi plui in sù…
O voi a durmì! Brrr…
Te gnot dopo, mi curi le isonnie cuntune butilie e un film, no step.
Ancje le gnot dopo. Butilie e film, no step.
Ma usgnot o soi tornade.
Su… jù, su jù, trê su, trê jù… par cuatri voltis. Step.
Le gnot e jê calme e la lune mancul furibonde. O stoi cjalant fûr pe puarte di veri. I trê troncs dai cuatri pins dal curtîl.
Di colp si vierç la puarte, bessole, no sai cemût.
Dopo un secont al jentre un, cuntune specie di mantel e la cape sul cjâf. Al ten le puarte cul pît come che a fasin i condominos. Jo mi tiri di bande, incantesemade.
Mi passe denant e al va sù. Cuntun pas fer. Scjalin dopo scjalin. Sito.
No comment. O fâs ancjemò cuatri flessions, par forme, e o voi a durmì. Ancje se no rivi a durmì.
Tal doman no viôt la ore che e vegni gnot, par tornâ a fâ step su lis scjalis.
O torni.
O ai pene sintût sot il paviment il tremôr dal treno de gnot par Vignesie.
Vêlu… che al jentre, cul so mantel.
Al va sù, mi passe denant, ma nol dîs peraule.
Dopo, o sint che si ferme, che si sinte, fasint - Ahhh! Come un che al è strac.
O voi sù, a planc…
Sentât sul scjalìn, in pigiama e vestalie ma cui scarpons, al è il siôr Macoratti, apartament 9, disore dal gno. Cuntun grant rap di ue in man.
Verduz, o scomet.
…E si è sentat propit sul gnotul! Brrr…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn